Mihál, Jozef, podpredseda vlády a minister práce, sociálnych vecí a rodiny SR (2010-09-07):
Ďakujem. Najskôr pár vysvetľujúcich slov, prečo tento zákon v skrátenom pripomienkovom konaní. Novelu zákona č. 5/2004 o službách zamestnanosti som si v podstate po príchode na ministerstvo našiel na stole. Táto novela bola pripravovaná ešte za predošlého vedenia, pretože šlo o technické zmeny, ktoré bolo vhodné a dobré doplniť novelou do zákona s tým, že pôjde o zmeny účinné od 1. januára 2011. Krátko po mojom nástupe do funkcie som vykonal prvú tuzemskú služobnú cestu na východné Slovensko, kde som navštívil oblasť Zemplína. Bol som totižto zvedavý, akým spôsobom naši ľudia z rezortu reagovali na situáciu, ktorá tam vznikla po záplavách, to sú, myslím, všetkým dobre známe udalosti. Prešiel som si malé obce na Zemplíne, kde som videl, akým spôsobom sa trápia starostky, a to nie sú starostky za SaS. To sú starostky za HZDS, za SMER a podobne, a akým spôsobom sa trápia pri nedostatku finančných prostriedkov s odstraňovaním následkov povodní. Aj po konzultácii s pánom ministrom Zsoltom Simonom, ktorému ďakujem za pomoc pri tomto návrhu, vznikol návrh na zavedenie nového príspevku, ktorý je vlastne osou tejto novely, a to príspevok obciam alebo štátnym podnikom, hydromeliorácie, vodohospodárska výstavba, jednak na riešenie následkov povodní, jednak na prevenciu, na predchádzanie prípadných budúcich takýchto ničivých udalostí. Týmto príspevkom chceme pomôcť hlavne malým obciam na východnom Slovensku, ktoré nemajú finančné prostriedky na to, aby si zaplatili ľudí na odstraňovanie týchto škôd. Podstatou toho nového príspevku je to, že obci bude stačiť prefinancovať 5 % zo mzdových nákladov takéhoto zamestnanca, 85 % prefinancuje Európsky sociálny fond, 10 % štátny rozpočet. Efektívnejšie využitie eurofondov v tejto situácii na Slovensku, pokiaľ ide o zamestnanosť, ja nevidím. Takže toto je opatrenie, ktoré má pomôcť nie mne, ani politickej strane SaS, ani koalícii, ale malým obciam na východnom Slovensku. Ja som ďalej pripravoval novelu tak, že som predpokladal riadny proces, legislatívny, s účinnosťou od 1. novembra 2011. Čo sa ale stalo ďalej? Stala sa ničivá udalosť na Hornej Nitre. Vycestoval som do Handlovej, bavil som sa so starostami obcí Jalovec, Veľká Čausa, Ráztočno, Chrenovec. Opäť sú to vaši starostovia. Pýtali sa ma. Počuli sme o tom, že pripravujete nový príspevok pre obce na sanáciu týchto následkov povodní. Kedy to bude? Ja im hovorím: „Viete čo, keď to Národná rada schváli v novembri“. A tí ľudia sa ma pýtajú: „Prečo v novembri, prečo nie zajtra?“ No, páni, preto, lebo je tu nejaký legislatívny proces. Dobre. Prišiel som domov, zapol som mozgové závity a jednoducho nič iné mi nevyšlo ako riešenie: prečo by sme neurýchlili legislatívny proces? Veď to robíme pre tých ľudí, pre tie regióny, ktoré sú postihnuté tými záplavami. Preto som navrhol skrátené pripomienkové konanie. Prešlo to cez tripartitu, kde som sa stretol s ochotou sociálnych partnerov, za čo im takisto touto cestou ďakujem, pretože nebolo jednoduché sa v letných mesiacoch stretnúť a rokovať. Promptne zareagovali. Prešlo to vládou, dokonca dvakrát. Nevidím dôvod, aby ste ako poslanci mali námietky proti tomu, že chceme pomôcť ľuďom, ktorí sú takto postihnutí. Chceme pomôcť obciam. To, že je tam nabalených ďalších 38 bodov, to je pravda, ale keby sme to urobili inak, tak vám o mesiac dávam tú istú novelu s tými 38 bodmi a vznikol by tu chaos. Novela za novelou. Ja pripomínam, že zároveň my pripravujeme na ministerstve ďalšiu novelu zákona o službách zamestnanosti, ktorú vám budem predkladať zrejme niekedy v januári, februári ďalšieho roka, a jednoducho je dosť nezvyklé, aby išli novely každý mesiac. Čiže preto skrátené pripomienkové konanie. Takže ak niekomu vadí tých 38 ďalších bodov, no, je mi to ľúto, ale, skrátka, sú tam. A ďalej by som si ešte dovolil zacitovať z Ústavy Slovenskej republiky čl. 109 ods. 2 Ústavy Slovenskej republiky. Výkon funkcie člena vlády je nezlučiteľný s inou hospodárskou alebo zárobkovou činnosťou, okrem správy vlastného majetku. Pani exministerka, Centrum sociálneho dialógu, pokiaľ viem, nie je váš vlastný majetok, je nezlučiteľný s inou hospodárskou alebo zárobkovou činnosťou, okrem vedeckej, pedagogickej, literárnej alebo umeleckej činnosti. Vaša činnosť expertky na základe príkaznej zmluvy, ktorú ste podpísali, nie je ani vedecká, ani pedagogická, ani literárna a predpokladám, že ani umelecká. Čiže je tu rozpor pri vašom konaní s čl. 109 ods. 2 Ústavy Slovenskej republiky. Prosím ctených poslancov, aby tento fakt zobrali na vedomie. O toto tu ide. Nie o to, či váš honorár bol oprávnený alebo neoprávnený, či ste si vyfakturovali za sedenie s pani štátnou tajomníčkou pri káve, alebo ste naozaj niečo robili. Ďakujem. (Potlesk.)